Сыт псом нэхърэ нэхъ лъапIэр?
Мы упщIэм жэуап естын и пэкIэ, сыхуейт тIэкIу нэхъ жыжьэу си гупсысэр къыщезгъэжьэну. Сэ куэд щIауэ согупсыс икIи согъэщIагъуэ: сыту мащIэ дыдэ мы щIы дызытетыр, дуней псом елъытауэ! МащIэми, дахэщ ар икIи къулейщ. Къулейщ бгы абрагъуэхэу хъугъуэфIыгъуэхэр зыщIэлъхэмкIэ, мэзышхуэхэмкIэ, псы уэрхэмкIэ, гъунапкъэншэ губгъуэхэмкIэ. АтIэми сыту пIэрэ нэхъ лъапIэ дыдэу дунейм тетыр?
ЦIыхур псэун щхьэкIэ зыхуей псор щигъуэт щIы хъурейм нэхъ лъапIэ дыдэу тетыр езы цIыхурщ. ЦIыхум и дежкIэ и анэдэлъхубзэм нэхърэ нэхъ лъапIэ щыIэкъым.
Мелардихым щIигъу цIыхухэр лъэпкъ 260-рэ нэблагъэу гуэшыжащ. Абыхэм щхьэж я тхыдэ, хабзэ, хьэл-щэн, я бзэ яIэжщ. Апхуэдэщ сыкъызыхэкIа си лъэпкъ уардэри. Адыгэм и тхыдэм уриплъэжмэ, зэи тыншауэ пхужыIэнукъым. Арауи къыщIэкIынщ илъэс щиплIрэ хыщIрэ ипэкIэ ди адыгэпщ Идар Темрыкъуэ езым и гукъыдэжкIэ Урысей къэралым щIыгухьари, абы и Iыхьэ зыщIищIари. Ауэ абы и ужькIи тыншакъым си лъэпкъыр: лъы куэди игъэжащ, гугъуехь куэди илъэгъуащ. А зэманым къыщыщIэдзауэ етIощIанэ лIэщIыгъуэм и пэщIэдзэм нэс адыгэхэм я бжыгъэр хуэдипщIкIэ хэщIауэ щытащ. Тыркум, нэгъуэщI къэралыгъуэ куэдым IэмалыншагъэкIэ щыпсэун хуей хъуащ ахэр. «Емынэм къелар хъумбэлейм ехьыж», — жыхуаIэрати, къэна адыгэ мащIэм Хэку зауэшхуэми мин бжыгъэкIэ хэщIыныгъэшхуэ къаритащ.
Дуней псом щынэхъыбэ, щынэхъ лъэщ дыдэ лъэпкъхэм ящыщ урысхэм яфI куэди тлъэгъуащ дэ. ЩIэныгъэм и нурыр къытхуигъэблащ, ди цIыхухэр кIыфIыгъэм къыхишащ. Ауэ, кIэнфет зрату ягъэгуфIэу, зытрахыжу ягъагъыжа сабийм ещхьу, иужьрей зэманым ди лъэпкъым лей къыттехьэу къысщохъу. ИгъащIэми ди паспортым иратхэу щытащ сыт хуэдэ лъэпкъым дыщыщми. Ауэ иджы ар ядэжыркъым.
Мы зэманым ди бзэм теухуа гуныкъуэгъуэхэм дыхэтщ. Интернетыр, телефоныр, телевизорыр арами, щхьэусыгъуэр къыздикIыр гурыIуэгъуэкъым, ди бзэр къуажэдэс сабий нэхъыщIэхэм фIыуэ яхуэгъэшэрыуэжыркъым. Ар хуабжьу си гукъеуэщ. Ди бзэр тфIэкIуэдмэ, лъэпкъри дыкIуэдыжыну аращ. Ар къэбгъэхъункIэ Iэмал зимыIэ Iуэхущ. Абы занщIэу дэкIуэдынущ дуней псом яфIэтелъыджэу ижь-ижьыж лъандэрэ къекIуэкI ди адыгэ хабзэ дахэр, ди нэмысыр, ди фащэ екIухэр, ди адыгэш цIэрыIуэхэр, ди ерыскъы IэфIхэр.
Бгы къырым къарууэ иIэр зэхилъхьэу къыщIэжа псынэпс къабзэм ещхьу, апхуэдиз гугъуехь и псэм телъу къекIуэкIа си лъэпкъ уардэр, Алыхьым жиIэмэ, кIуэдыжынкъым.
ШЭШЭН Людмилэ,
Аушыджэр къуажэм дэт курыт школым
адыгэбзэмрэ литературэмрэ щезыгъэдж.
